  Майя Бывальцева 13-22 гудырикошконэ Удмуртиын «Пешеход» нимам алон ужрад ортчоз. Со сярысь ГИБДД-лэн элькунъя управлениысьтыз нырысетӥ ёзэтаз ивортӥзы. Ужрадлэн ужпумез – пыдын ветлӥсьёсты машинаен шуккон учыръёсты но соослэсь секыт бервылъёссэс кулэстон. Кун автоинспекторъёс эрикрадъёсты тӥясь пыдын ветлӥсьёслы но сюрес вылтӥ мынон-ветлон куронъёсын пусъем учыръёсын пыдын ветлӥсьёслы сюрес сётӥсьтэм водительёслы нимысьтыз саклык висъялозы. 2018-тӥ арын сизьым толэзь ӵоже Удмуртиын пыдын ветлӥсьёсты шуккон 333 учыр пусъемын. Отын 29 пешеходъёс быризы, 314-ез сӧсырмизы. Сюресэз пыдын потон интыосын адямиез шуккон учыръёс 114 вал, вить адями быриз, 116-ез сӧсырмизы. Удмуртиысь кун автоинспекци тодэ вайытэ: пыдын потон понна сюрес пусъёсын но гожъёсын висъям инты доры матэктыку водитель сюрес вылтӥ потӥсь яке потыны дасяськись адямилы сюрес сётыны кулэ; машина пыдын потон понна сюрес пусъёсын но гожъёсын висъям инты азьын дугдӥз яке ӝоглыксэ куштӥз ке, мукет чуръёстӥ ортчись водительёс озьы ик дугдыны яке ӝоглыксэс куштыны кулэ.  Тегъёс: Мерлык Авто Ижкар ГИБДД Удмуртия  